Title: Informácia
Author: jana.hrenova
Last saved by: spano
Company: Ministerstvo Spravodlivosti SR

Návrh opatrení smerujúcich k urýchleniu realizácie zákona Národnej rady Slovenskej republiky č.105/2002 Z .z o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov  

- Úvod

Národná rada  Slovenskej republiky dňa 31.1.2002 schválila zákon číslo 105 o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších právnych predpisov. V zmysle ustanovenia § 5 ods.7 citovaného zákona sa Ministerstvu spravodlivosti Slovenskej republiky ukladá povinnosť vyplatiť priamo žijúcim účastníkom národného boja za oslobodenie jednorazový finančný príspevok najneskôr do 31.12.2003 a vdovám a vdovcom po priamych účastníkoch národného boja za oslobodenie, najneskôr do 31.12.2004. Podľa údajov Ústrednej rady Slovenského zväzu protifašistických bojovníkov, na vyplatenie príspevku bude oprávnených cca 53.000 žiadateľov, z toho 29.000 priamych účastníkov národného boja za oslobodenie a 24.000 vdov a vdovcov.  
V odbore rehabilitácií a odškodňovania v súčasnosti pracuje 9 odborných referentov. Tento odbor realizuje okrem iného aj odškodňovanie za deportácie do nacistických koncentračných táborov a zajateckých táborov podľa zákona Národnej rady Slovenskej republiky č.305/1999 Z.z. v znení zákona č.126/2002 Z.z., podľa ktorého Ministerstvo spravodlivosti Slovenskej republiky obdržalo cca 26.000 žiadostí, z toho na vybavenie ostáva ešte cca 17.000 žiadostí.   
Vzhľadom na to, že v agende odškodňovania podľa zákona Národnej rady Slovenskej republiky č.105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov je do 31.12.2003 potrebné vybaviť ešte cca 26.000 žiadostí priamo žijúcich účastníkov národného boja za oslobodenie a do 31.12.2004 cca 23.000 žiadostí vdov a vdovcov po priamych účastníkoch národného boja za oslobodenie.     
V záujme riešenia vzniknutej situácie, javí sa potrebné, uzavrieť so 40 fyzickými osobami zmluvy v zmysle ustanovenia § 51 Občianskeho zákonníka na dobu od 1.9.2003 do 31.12.2003 a od 1.1.2004 do 31.12.2004.    
A ) Hrubý prepočet rozpočtových prostriedkov pre potrebu 40 fyzických osôb, poskytujúcich plnenia na základe zmlúv uzavretých v zmysle ustanovenia  § 51 Občianskeho zákonníka
- odmena za poskytnutie plnení na základe zmlúv uzavretých podľa ustanovenia § 51 Občianskeho zákonníka pre jednu fyzickú osobu mesačne by predstavovala čiastku 15.000,- Sk; mesačné náklady na odmenu  40 fyzických osôb by predstavovali čiastku 600.000,- Sk ( náklady na odmenu 40 fyzických osôb v dobe od 1.9.2003 do 31.12.2003 – 2,400 mil. Sk, náklady na odmenu 40 fyzických osôb v dobe od 1.1.2004 do 31.12.2004 –7,200 mil. Sk ) 
Pre 40 fyzických osôb, ktoré budú poskytovať plnenia na základe zmluvy uzavretej podľa ustanovenia § 51 Občianskeho zákonníka  bude potrebné zabezpečiť rozpočtové prostriedky na rok 2003 v čiastke 2,400 mil. Sk a na rok 2004 v čiastke 7,200 mil. Sk.

B ) Rekapitulácia

- rozpočtové prostriedky(na odmenu) od 1.9.2003 do 31.12.2003     2,400 mil. Sk 

- rozpočtové prostriedky(na odmenu) od 1.1.2004 do 31.12.2004     7,200 mil. Sk

Spolu prostriedky od 1.9.2003 do 31.12.2004                               9, 600. 000,- Sk 

Uvedené výdavky na urýchlenie realizácie predmetného zákona je možné zabezpečiť rozpočtovým opatrením MF SR na základe rozhodnutia vlády SR a to z rozpísaných výdavkov v roku 2003 v kategórií 640 – bežné transfery na výdavky v kategórií 630 – Tovary a ďalšie služby vo výške 2,400.000,- Sk . 

Súčasne je nevyhnutné novelizovať zákon Národnej rady Slovenskej republiky č.105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v tom smere, aby ustanovenie § 5 ods.7 citovaného zákona ukladalo Ministerstvu spravodlivosti Slovenskej republiky povinnosť vyplatiť jednorazový finančný príspevok obom kategóriám oprávnených osôb ( teda priamo žijúcim účastníkom národného boja za oslobodenie a vdovám a vdovcom po týchto priamych účastníkoch národného boja za oslobodenie ) najneskôr do 31.12.2004.